ยึดที่ดินบสท.ภาคอีสานพ่นพิษ ลูกค้าหวั่นลูกหลงเลิกซื้อขาย
&nbsp;
19 ส.ค. 2554

โพสต์ทูเดย์ — บสท.เร่งรัฐบาลแก้ปัญหาถูกชาวบ้านยึดที่ดิน หลังการซื้อขายชะงักงัน
นางจุไรรัตน์ ปันยารชุน กรรมการผู้จัดการบรรษัทบริหารสินทรัพย์ไทย (บสท.) เปิดเผยว่า ขณะนี้เกิดปัญหาการชะลอซื้อที่ดินเปล่า บสท.เพื่อทำการเกษตรปลูกพืชเศรษฐกิจ เช่น มันสำปะหลัง อ้อย โดยผู้สนใจไม่กล้าเข้ามาซื้อ เพราะเกรงว่าจะมีปัญหาชาวบ้านสมาชิกสภาเครือข่ายประชาชน 4 ภาค ปฏิบัติการบุกรุกที่ดิน ทำให้ต้องขอคืนสิทธิการซื้อจาก บสท. 
นางจุไรรัตน์ กล่าวว่า บสท.พร้อมที่จะสนองนโยบายของรัฐที่จะขายที่ดินราคาพิเศษแบบรัฐต่อรัฐเพื่อให้ดำเนินนโยบายโฉนดชุมชน แต่ขณะนี้ยังไม่มีการติดต่ออย่างเป็นทางการ มีเพียงที่เดียวคือสำนักงานการปฏิรูปที่ดินเพื่อเกษตรกรรม (ส.ป.ก.) จังหวัดเพชรบุรี ที่เร็วๆ นี้จะทำสัญญาซื้อขายที่ดินกัน 3,000 ไร่ 
ทั้งนี้ รัฐบาลควรเร่งรีบแก้ไขปัญหาจัดตั้งหน่วยงานมาเพื่อมาซื้อสินทรัพย์ บสท. เพื่อที่จะนำไปจัดสรรที่ดินให้กับเกษตรกรให้มีที่ทำกิน แต่ก็ไม่ได้หมายความว่ากลุ่มชาวบ้านที่มาบุกรุกที่ดิน บสท. หรือขึ้นทะเบียนกับสภาเครือข่ายประชาชน 4 ภาค จะได้รับสิทธิการมีที่ทำกินก่อนบุคคลอื่น
นางจุไรรัตน์ กล่าวว่า กลุ่มชาวบ้านเข้าผิดช่องทาง เพราะถ้าต้องการที่ดินทำกินต้องติดต่อหน่วยงานของรัฐ ไปแจ้งขึ้นทะเบียนกับสำนักงานปฏิรูปที่ดิน (ส.ป.ก.) ซึ่งมีหน้าที่จะจัดหาที่ดินทำกินให้กับเกษตรกร หากมีการเจรจาซื้อขายที่ดินรัฐต่อรัฐก็จะได้ราคาพิเศษ ไม่ใช่เข้ามาบุกรุกที่ดิน บสท. เพราะผิดกฎหมาย 
อย่างไรก็ตาม เรื่องนี้ได้มีการแจ้งคณะกรรมการ บสท. ซึ่งกระทรวงการคลังและรัฐบาลก็ทราบปัญหา และเห็นด้วยกับแนวทางการที่ บสท.ดำเนินการ คือการแจ้งความกับเจ้าหน้าที่ตำรวจและผู้ว่าราชการจังหวัด ซึ่งเป็นเรื่องถูกต้อง และหลังจากนี้ก็เป็นหน้าที่ของฝ่ายปกครองจะต้องดำเนินการ 
นางจุไรรัตน์ ยืนยันว่า ที่ดินของ บสท.ได้รับโอนมาจากสถาบันการเงินในช่วงวิกฤตเศรษฐกิจปี 25402543 จะต้องขายเอาเงินคืนเจ้าหนี้ แม้ว่าที่ดินเปล่ารกร้างมากว่า 10 ปี ก็เพราะอยู่ในขั้นตอนฟ้องร้องการบังคับคดีตามกฎหมาย และที่ดินส่วนใหญ่ไม่ใช่ที่ดินที่ทำการเกษตร แต่เป็นหลักทรัพย์ค้ำประกันของลูกหนี้พาณิชยกรรม